STÆRKE SAMMEN – BREV TIL LEDELSEN

Kære ledelse,

Først og fremmest tusind tak fordi I bakker op om vigtigheden af at skabe gode, trygge rammer for børnene. Red Barnet er rigtig glade for, at I har valgt at arbejde med Stærke Sammen i jeres institution eller på jeres skole. På den måde bidrager I til indsatsen med at skabe robuste børn, der kender egne grænser, og som tør sige fra og bede om hjælp, hvis nogen udsætter dem for vold, overgreb eller andre former for nedværdigende behandling.

**Ledelsens rolle**

Vi ved, at det har utrolig stor betydning, at ledelsen bakker op og sætter de nødvendige ressourcer af, så personalet får tid og ro til at prioritere arbejdet med materialet. Derfor anbefaler vi, at I som ledelse sætter tid af på et personalemøde til at fortælle om materialet og tankerne bag, så hele personalet får fælles viden om, hvorfor I har valgt at gå i gang med forløbet. Det er også vigtigt, at I sætter en tydelig ramme op, så personalet ved, hvem der gør hvad hvornår, og at I bakker op om at få indkøbt eventuelt manglende materialer.

Når Stærke Sammen-ugen er gennemført, er det en god idé løbende at vise interessere, fx ved at sætte tid af til, at personalet kan viden-dele, evaluere og lave aftaler for det videre forløb.

**Hvad**

Stærke Sammen er udviklet til de 3-6-årige børn – altså børn i daginstitutioner og i 0. klasse. Vi er selvfølgelig helt klar over, at der er meget stor forskel på børns udvikling i denne aldersgruppe, hvorfor nogle af legene og øvelserne kan være svære for nogle børn, men synes lette for andre. Når I arbejder med materialet i børnehave regi, kan det være en god idé med aldersintegrerede grupper. Det kan give de ældre børn en følelse af at være store og dermed kunne vise de mindre, hvad man skal. På samme vis er det også givtigt for de mindre børn, da de vil kunne spejle sig i, hvad de større børn gør. Når det er sagt, er det selvfølgelig helt op til jer, og hvad der praktisk talt er muligt i jeres situation. Det er jer, der kender jeres børn bedst og ved, hvad der giver bedst mening for den enkelte gruppe.

Forløbet består af en Stærke Sammen-uge, hvor I skal sætte 1,5 - 2 timer af hver dag til at arbejde med øvelserne, og derefter lægger vi op til, at I minimum en gang om måneden sætter Stærke Sammen på programmet i 1-2 timer for at sikre forankring både blandt børn og personale. Vi foreslår, at I er to voksne sammen med børnene, når I arbejder med Stærke Sammen – alternativt skal en voksen helst ikke have flere end seks børn i en Stærke Sammen-gruppe.

Ud over dette, er det også nødvendigt at afsætte et par timer til forberedelse inden startugen. Den tid skal personalet bruge på at sætte sig ind i de enkelte øvelser og printe, laminere og samle materialer, som de skal bruge i løbet af Stærke Sammen-ugen. Vi anbefaler også, at hele personalet ser de små film med gode råd til underretninger mm, som Red Barnet har fået produceret.

**Hvordan**

Vi har lavet en kort og overskuelig beskrivelse af alle øvelserne. Materialet er afstemt i forhold til de obligatoriske pædagogiske læreplanstemaer og understøtter især arbejdet med børns *alsidige personlige udvikling*, deres *sociale udvikling* og arbejdet med *krop, sanser og bevægelse*. For at skabe en tydelig struktur, som er genkendelig for børnene, vil der, hver gang I arbejder med Stærke Sammen, være to faste elementer: En sang med fagter og en kropsøvelse. Dette gælder både i startugen og ved de efterfølgende Stærke Sammen-stunder. [Bogen ”Hemmeligheder”](https://dpf.dk/produkt/hemmeligheder/) af Lisbeth Zorning-Andersen m.fl. er også en helt central del af forløbet – I særdeleshed i startugen, og den skal I derfor anskaffe og læse på forhånd, så personalet er fortrolige med den, før I læser op for børnene. I startugen skal I bruge bogen flere gange, og den indgår også som et aktivitetsforslag, som I kan vende tilbage til senere i forløbet. Bogen kan for eksempel købes hos [Dansk Psykologisk Forlag](https://dpf.dk/produkt/hemmeligheder/).

Vi håber, at I vil opleve Stærke Sammen som et sjovt, trygt og inkluderende materiale, som både børn og personale bliver glade for at bruge løbende i hverdagen.

De bedste hilsner fra Red Barnet